text: Пасяджэнні клубаў "Нашчадкі" і "Жураўлік" у Шунеўскай бібліятэцы - Глыбоцкая централізаваная бібліятэчная сістэма
  Пасяджэнні клубаў "Нашчадкі" і "Жураўлік" у Шунеўскай бібліятэцы
  Напрыканцы студзеня ў Шунеўскай бібліятэцы было шматлюдна. Першы раз у новым годзе збіраліся на пасяджэнні клубы "Нашчадкі" і "Жураўлік".
  Удзельнікі клуба "Нашчадкі" былі запрошаны на інтэлектуальны марафон "Край мой – кропля Беларусі" . Ён праходзіў у форме падарожжа па трох прыпынках: Беларусь, Глыбокае, Шуняўцы. Спачатку дзівіліся на Беларусь з вышыні птушынага палёту з дапамогай відэападарожжа, затым пазнаёміліся з цікавымі адметнасцямі нашай краіны.
  На прыпынку "Глыбокае" пазнаёміліся з легендай пра назву горада, паглядзелі тэлепраект "Маршрут построен. Глубокое".
  "Перамясціўшыся" ў Шуняўцы з дапамогай прэзентацыі "Алфавіт малой радзімы", успаміналі,якія адметнасці ёсць у вёсцы на тую або іншую літару. Адбылося знаёмства з паліцай-дасье "Глыбоцкі раён – гісторыя і сучаснаць", прысвечанай 80-годдзю раёна, на якой былі прадстаўлены кнігі пра Глыбоччыну і матэрыялы пра малую радзіму, сабраныя бібліятэкарамі.
  На кожным прыпынку каманда дзяўчынак і каманда хлопчыкаў прымалі ўдзел у віктарынах. У агульным заліку інтэлектуальнага марафона перамагла каманда хлопцаў.
  Пасяджэнне клуба "Жураўлікі", нягледзячы на адсутнасць снега за вокнамі, прысвячалася снегу і яго якасцям. У канцы студзеня адзначаецца Сусветны дзень снегу, таму і выбрана такая тэма для юных сяброў прыроды. Мудрая Лісічка з "Пазнавальнага відэа для дзяцей" расказала пра ўтварэнне сняжынак, ад якіх умоў надвор'я залежаць віды сняжынак. Дзеці даведаліся пра карысць і шкоду снегу, успомнілі зімовыя віды спорту. Затым у госці завітала спадарыня Завіруха і запрасіла паўдзельнічаць у розных гульнях. Дзеці рабілі вясёлую размінку, збіралі "сняжкі", не давалі зваліцца "сняжынцы" без дапамогі рук, удзельнічалі ў музычнай гульні. Напрыканцы мерапрыемства паглядзелі мультфільм пра зіму, пазнаёміліся з казкамі і вершамі пра зіму . На развітанне Завіруха загадала дзецям загадкі .